L 173/84
HU
Az Európai Unió Hivatalos Lapja
2022.6.30.
6.
A regionális támogatás továbbá csak akkor lehet hatékony a támogatott területek gazdasági fejlődésének előmozdításában vagy megkönnyítésében, amennyiben az említett térségekben többletberuházások vagy gazdasági többlettevékenységek ösztönzésére ítélik oda.
Bizonyos kisszámú, jól meghatározott esetben az említett térségekben a gazdasági tevékenységek vonzása vagy megtartása tekintetében jelentkező akadályok olyan súlyosak vagy állandóak lehetnek, hogy a beruházási támogatás nem feltétlenül elégséges a térség fejlődésének előmozdításához.
Ebben a helyzetben a regionális beruházási támogatás kiegészíthető regionális működési támogatással.
7.
2019-ben az Európai Bizottság (a továbbiakban: a Bizottság) megkezdte a regionális támogatási keret értékelését annak felmérése érdekében, hogy a regionális támogatási iránymutatás továbbra is megfelel-e a célnak.
Az eredmények (8) azt mutatják, hogy a szabályok elvben jól működnek, de néhány ponton javítani kell őket, hogy tükrözzék a gazdasági fejleményeket.
Ezenkívül a Bizottság a regionális támogatás hatásának értékelése során figyelembe veheti az „európai zöld megállapodást” (9), az „Új európai iparstratégiát” (10) és az „Európa digitális jövőjének megtervezése” (11) című dokumentumot, ami miatt a szabályok módosítására van szükség.
Ezzel összefüggésben más állami támogatási szabályok felülvizsgálata is folyamatban van, és a Bizottság különös figyelmet fordít az egyes tematikus iránymutatások alkalmazási körére, akárcsak azokra a lehetőségekre, amelyek révén ugyanazon beruházás esetében esetlegesen kombinálhatók különböző támogatások.
Így például az ipar – ezen belül az energiaigényes iparágak, például az acélipar – termelési folyamatainak dekarbonizációjához hozzájáruló új környezetbarát technológiákra irányuló induló beruházások támogatása e beruházások pontos jellemzőitől függően értékelhető a kutatás-fejlesztés és innováció területére vonatkozó állami támogatási szabályok vagy a környezetvédelem és az energia területére vonatkozó állami támogatási szabályok alapján.
A regionális támogatás is kombinálható a támogatás más típusaival.
Lehetséges például ugyanazon beruházási projekt esetében kombinálni a regionális támogatást a környezetvédelem és az energia területére vonatkozó állami támogatási szabályok szerinti támogatással, ha a beruházási projekt elősegíti egy támogatott terület fejlődését, és ezzel egyidejűleg olyan mértékben növeli a környezetvédelem szintjét, hogy a beruházás vagy annak egy része mindkét tematikus szabályrendszer alapján támogatásra jogosult, és mindkét szabályrendszer rendelkezéseinek megfelel.
Így az EGT-államok optimális módon ösztönözhetik mindkét célkitűzés elérését, a túlkompenzálás elkerülése mellett.
[...] (12).
7a.
A Hatóság megjegyzi, hogy a Bizottság által említett egyes szakpolitikai eszközök és jogszabályi rendelkezések nem feltétlenül kerülnek be az EGT-megállapodásba.
Figyelembe véve az EGT-tag EFTA-államok sajátos jogalkotási helyzetét, a Hatóság mindazonáltal – az állami támogatási rendelkezések egységes alkalmazásának és az EGT-n belüli egyenlő versenyfeltételeknek a biztosítása érdekében – a regionális támogatás EGT-megállapodásban foglaltak érvényesülésével való összeegyeztethetőségének értékelésekor általában ugyanazokat a hivatkozási pontokat fogja alkalmazni, mint a bizottsági iránymutatás *.
Ez az iránymutatás következetesen hivatkozásokat tartalmaz a bizottsági iránymutatásban található európai uniós jogszabályokra és szakpolitikai dokumentumokra **.
Ez nem jelenti azt, hogy az EGT-tag EFTA-államok kötelesek betartani azokat a jogszabályokat, amelyeket nem ültettek át az EGT-megállapodásba.
(8) Lásd a célravezetőségi vizsgálat eredményeiről szóló bizottsági szolgálati munkadokumentumot, 2020. október 30., SWD(2020) 257 final.
(9) A Bizottság közleménye az Európai Parlamentnek, az Európai Tanácsnak, a Tanácsnak, az Európai Gazdasági és Szociális Bizottságnak és a Régiók Bizottságának, 2019. december 11., COM(2019) 640 final.
(10) A Bizottság közleménye az Európai Parlamentnek, az Európai Tanácsnak, a Tanácsnak, az Európai Gazdasági és Szociális Bizottságnak és a Régiók Bizottságának, 2020. március 10., COM(2020) 102 final.
(11) A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának, 2020. február 19., COM(2020) 67 final.
(12) [...].
(*) A Méltányos Átállást Támogató Alap létrehozásáról szóló európai parlamenti és tanácsi rendeletre irányuló javaslat (COM(2020) 22 final) alapján a Bizottság külön rendelkezéseket foglalt bele az iránymutatásba annak érdekében, hogy a kohéziós elvekkel összhangban elősegítse az Igazságos Átmenet Alap (IÁA) keretében nyújtott támogatást.
Ezek a rendelkezések nem szerepelnek ebben az iránymutatásban, mivel elfogadásuk időpontjában nem volt kellően egyértelmű, hogy az EGT-megállapodás keretében hogyan fogják kezelni az IÁA-t a feltételek meghatározása szempontjából.
A jövőbeli fejleményektől függően a Hatóság fontolóra veheti ezen iránymutatás felülvizsgálatát ezekre és más pontokra vonatkozóan.
(**) Egyes szövegrészeket azonban töröltek a bizottsági iránymutatáshoz képest.
E törlések közé tartoznak az EGT-megállapodás részét nem képező vagy az olyan jogi eszközökre és rendelkezésekre hivatkozó szövegrészek, amelyeknek nincs meg a megfelelőjük az EGT-megállapodásban, valamint azok a szövegrészek, amelyek esetében – az előző lábjegyzetben említettek szerint – túlságosan bizonytalan, hogy a hivatkozott jogi eszköz milyen következményekkel jár majd az EGT-megállapodás összefüggésében.
A törölt szövegrészek helyét [...] tölti ki.